Diari Oficial de la Generalitat Valenciana


Sumari del DOGV 6644, del 04-11-2011 (2011/11308)

RESOLUCIÓ de 28 d'octubre de 2011, del Rectorat de la Universitat de València, per la qual es convoquen proves selectives d'accés al grup A, subgrup A1, per promoció interna, sector d'administració especial, escala tècnica superior d'audiovisuals d'aquesta universitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6644

Data del DOGV
:   04-11-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/11489


Data del document
:   28-10-2011

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 28 d'octubre de 2011, del Rectorat de la Universitat de València, per la qual es convoquen proves selectives d'accés al grup A, subgrup A1, per promoció interna, sector d'administració especial, escala tècnica superior d'audiovisuals d'aquesta universitat. [2011/11740]
Aquest Rectorat, fent ús de les competències que li atribueix l'article 20, en relació amb el 2.2, de la Llei Orgànica 6/2001, de 21 de desembre, d'Universitats, modificada per la Llei 4/2007 de 12 d'abril, la Llei 7/2007 de 12 d'abril de l'Estatut Bàsic de l'Empleat Públic, i d'acord amb el que estableix l'article 190 dels Estatuts de la Universitat de València, acorda:
Convocar proves selectives d'accés al grup A, subgrup A1, per promoció interna sector d'administració especial, escala tècnica superior d'audiovisuals de la Universitat de València, de conformitat amb les següents bases de la convocatòria.
Primera. Normes generals
1.1. Aquesta convocatòria té per objecte la selecció de personal per a cobrir 1 lloc vacant del grup A, subgrup A1, per promoció interna, sector d'administració especial, escala tècnica superior d'audiovisuals, mitjançant el sistema de concurs oposició.
1.2. D'acord amb el que estableix l'article 73 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana, i la normativa específica universitària recollida en la Llei Orgànica d'Universitats i en els Estatuts de la Universitat, així com en les normes que estableix aquesta convocatòria.
1.3. El procés selectiu estarà constituït per un concurs oposició. Les proves, valoracions i puntuacions figuren en l'annex I. El temari que haurà de regir aquestes proves figura en l'annex II d'aquesta convocatòria.
1.4. Qui no reunisca el requisit de coneixement de valencià que figura en aquesta convocatòria, haurà de realitzar una prova prèvia al procés selectiu segons consta en l'annex I de la mateixa.
Segona. Condicions generals dels aspirants
2.1. Per a ser admesos en les proves selectives, els i les aspirants han de complir, a més dels requisits ja acreditats en nomenaments anteriors, els següents:
2.1.1. Posseir la titulació de grau, llicenciatura, arquitectura superior, enginyeria superior, o estar en condicions d'obtenir-la abans de l'acabament del termini de presentació de sol·licituds.
2.1.2. Els i les aspirants que es presenten a aquestes proves selectives han de ser funcionaris i funcionàries de carrera integrats a la Universitat de València del grup A, subgrup A2 d'administració especial, escala tècnica mitjana d'audiovisuals, en actiu i tenir una antiguitat d'almenys dos anys en aquesta escala.
2.1.3. Posseir el certificat acreditatiu de coneixements de valencià del nivell C1, expedit per la Junta Qualificadora de Coneixements del Valencià o pel Servei de Política Lingüística de la Universitat de València, o bé el certificat d'homologació emès per aquest Servei, sense perjudici de l'establit en la base 1.3 i en l'annex I d'aquesta convocatòria.
2.2. Els requisits a què es refereix l'apartat anterior s'han de posseir en el moment de l'acabament del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.
2.3. En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.3 d'aquesta convocatòria, els quals s'hauran d'acreditar posteriorment en cas de superar aquestes proves.
Tercera. Sol·licituds
3.1. Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex IV i que li facilitarà gratuïtament el Servei de Recursos Humans (PAS) d'aquesta Universitat, a l'avinguda de Blasco Ibáñez número 13 (nivell 1), 46936 València. També podran accedir a una còpia de la sol·licitud esmentada a través de la pàgina web del Servei de Recursos Humans (PAS), l'adreça de la qual és .
3.2. Les sol·licituds s'ompliran per triplicat (una còpia per a l'entitat bancària, una per a la Universitat de València i una per a l'interessat/da) i estaran dirigides al rectorat de la Universitat de València.
3.3. El termini de presentació serà de 20 dies hàbils, comptats a partir de l'endemà de la publicació d'aquesta convocatòria en el Diari Oficial de la Comunitat Valenciana (DOCV). Els dissabtes es consideren hàbils a l'efecte del còmput de terminis.
3.4. Presentació de sol·licituds:
3.4.1. Les sol·licituds es podran presentar en:
a) En el registre d'entrada de la Universitat de València (avinguda Blasco Ibáñez, 13, 46853 València), que està obert al públic de dilluns a divendres (horari: de 09.00 a 14.00 h i de 16.00 a 18.00 h).
b) En el registre de qualsevol altra administració pública, o a les oficines de Correus, tal com estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si es presenta la sol·licitud en una oficina de Correus, s'ha de seguir el procediment que estableix l'article 205.3 del Reglament dels Serveis de Correus: la sol·licitud s'hi ha de presentar en sobre obert, perquè l'empleat la segelle, i hi ha de figurar amb claredat el nom de l'oficina i la data. En cas de no fer-ho així, es considerarà presentada en la data d'entrada en el Registre General d'aquesta Universitat.
Al sobre, hi ha de constar l'adreça següent: Universitat de València, Servei de Recursos Humans (PAS), avinguda Blasco Ibáñez, 13, 46618 València.
c) En l'oficina del Banco Santander Central Hispano «Oficina universitària» (situada a la Facultat de Psicologia, aulari I de la Universitat de València, avinguda Blasco Ibáñez, 21). Si es fa el pagament dels drets d'examen en l'esmentada oficina, hi segellaran els tres exemplars de la sol·licitud en el moment d'abonar les taxes, i amb aquest acte es considerarà presentada la sol·licitud.
Quan les sol·licituds es presenten en dissabte, es poden tramitar seguint les indicacions de l'apartat b) d'aquest mateix punt.
Respecte al pagament dels drets d'examen a través de les oficines bancàries en dissabte, cal consultar l'horari d'obertura i tancament de les oficines corresponents.
3.4.2. De conformitat amb l'apartat b) de l'article 38 de la Llei de Règim Jurídic de les Administracions Públiques i del Procediment Administratiu Comú, no tenen la consideració d'oficines de registre les d'altres universitats distintes a la convocant.
3.4.3. Si la persona interessada està exempta d'abonar els drets d'examen, ha de presentar la sol·licitud obligatòriament pels procediments que hi ha establerts en els apartats a) o b) de la base 3.4.1. d'aquesta convocatòria.
3.4.4. Si s'abonen els drets d'examen mitjançant transferència bancària des d'un altre banc, o en una oficina del Banco Santander Central Hispano diferent a la que s'especifica en la base 3.4.1.c la sol·licitud s'ha de presentar obligatòriament pels procediments establerts en els apartats a) i b) de la base 3.4.1. d'aquesta convocatòria.
3.5. Juntament amb la sol·licitud cal presentar la documentació següent:
3.5.1. Una fotocòpia del DNI. Els o les aspirants que no posseïsquen la nacionalitat espanyola i tinguen dret a participar en aquestes proves, han de presentar una fotocòpia del document que acredite la seua nacionalitat.
3.5.2. Resguard original de l'ingrés dels drets d'examen.
3.6. Els drets d'examen són de 15 euros, que s'han d'ingressar al compte corrent «Drets d'examen. Universitat de València», número 5211.0347.81.3685227916 del Banco Santander-Central Hispano «Oficina universitària», situada a l'avinguda de Blasco Ibáñez, 21 (Facultat de Psicologia, aulari I), Universitat de València, o mitjançant transferència a l'esmentat compte.
Si el pagament s'efectua mitjançant transferència, la sol·licitud s'ha de presentar en el registre d'una administració pública o en una oficina de correus.
El fet de no abonar la quantitat indicada com a drets d'examen dins del termini de presentació de sol·licituds, es considerarà incompliment inesmenable i determinarà l'exclusió de la persona aspirant.
3.7. D'acord amb el que estableixen les normes d'execució pressupostària per a l'any 2011 d'aquesta Universitat, són exempts del pagament dels drets d'examen:
3.7.1. Els i les aspirants amb una discapacitat igual o superior al 33%. Aquests aspirants han de presentar els certificats corresponents que acrediten la condició de persones amb discapacitat (mitjançant fotocòpia del certificat de la Conselleria de Benestar Social o òrgan competent).
3.8. Els i les aspirants amb discapacitat que desitgen sol·licitar mesures d'adaptació, ho han d'indicar expressament en l'imprès de sol·licitud. En l'annex V figura la llista de mesures d'adaptació possibles. Cal presentar, juntament amb la sol·licitud una fotocòpia del certificat del grau de discapacitat i del dictamen tècnic facultatiu expedit per l'òrgan competent.
3.9. Com la convocatòria preveu la realització de proves d'idiomes, la persona aspirant ha de fer constar la seua opció en l'imprès de sol·licitud. Si no ho fa així, s'entendrà que renúncia a fer aquest exercici, que és voluntari i de mèrit.
3.10. Els errors materials que s'hi puguen advertir es corregiran en qualsevol moment, d'ofici o a instància de la persona interessada.
Quarta. Admissió d'aspirants
4.1. Una vegada finalitzat el termini de presentació de sol·licituds, i després que s'haja comprovat que es tenen tots els requisits de participació que la convocatòria assenyala, i també que s'ha efectuat el pagament dels drets d'examen, el rector dictarà una resolució, que es publicarà en el Diari Oficial de la Comunitat Valenciana (DOCV), que contindrà la llista provisional de les persones admeses i excloses a la realització de les proves.
4.2. A partir de l'endemà de la publicació de la llista provisional de persones admeses i excloses, s'inicia un termini de 10 dies hàbils perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En qualsevol cas, i per tal d'evitar errors i permetre'n l'esmena dins del termini i en la forma escaient, les persones aspirants han de comprovar fefaentment no només que no figuren en la relació de persones excloses, sinó que a més els seus noms i DNI consten correctament en la relació de persones admeses.
Les persones aspirants que dins del termini assenyalat no esmenen els defectes detectats o no al·leguen les omissions, seran definitivament excloses de la participació en aquestes proves.
Les quantitats efectives per concepte de drets d'examen es reintegraran d'ofici a les persones que siguen excloses definitivament de participar en les proves selectives.
4.3. Una vegada finalitzat el termini de reclamacions i d'al·legacions, esmenats els defectes i vistes les al·legacions, es dictarà una nova resolució, que contindrà la llista definitiva de persones admeses i excloses, la data, el lloc i l'hora de la realització i començament del primer exercici. Aquesta resolució es publicarà en el Diari Oficial de la Comunitat Valenciana (DOCV).
4.4. Són causa d'exclusió, a més de les que s'indiquen en altres apartats d'aquestes bases:
- No haver signat la sol·licitud.
- No haver presentat fotocòpia del DNI.
4.5. És causa d'exclusió de l'exercici de mèrits no haver assenyalat l'apartat corresponent de la sol·licitud; i, pel que fa a l'exercici d'idioma, no haver-hi especificat l'idioma elegit.
Cinquena. Desenvolupament de les proves selectives
5.1. Els exercicis es faran a les dependències de la Universitat de València. El primer exercici es realitzarà al lloc, la data i l'hora que establirà la resolució del Rectorat d'aquesta Universitat mitjançant la qual s'aprove la llista definitiva de persones admeses i excloses de les proves objecte d'aquesta convocatòria.
5.2. En cas de realitzar-se algun dels exercicis en diverses sessions, l'ordre d'actuació dels opositors/es s'ha d'establir per sorteig.
5.3. En cada exercici les persones aspirants han d'acreditar la seua personalitat exclusivament mitjançant la presentació del DNI, del passaport o del permís de conduir. Si alguna persona incompleix aquest requisit, serà exclosa de la realització de les proves.
Les còpies o fotocòpies d'aquests documents no són vàlides en cap cas.
5.4. Les persones aspirants seran convocades per a cada exercici en crida única, i en seran excloses les qui no hi compareguen. Si la persona arriba al lloc de realització de les proves quan aquestes ja s'han iniciat o no s'hi presenta, encara que siga per causa justificada, perd el seu dret.
Les persones que integren el tribunal i el personal col·laborador no han de permetre l'accés a les sales on es realitzen els exercicis a aquelles persones que no complisquen els requisits indicats, ni a aquelles que hi compareguen després que s'haja acabat la crida de les persones aspirants convocades.
Tanmateix, quan es tracte de proves orals o d'altres de caràcter individual i successiu, el tribunal pot considerar les causes al·legades i admetre la persona aspirant, sempre que aquestes proves no hagen finalitzat i aquesta admissió no menyscabe el principi d'igualtat amb la resta de personal.
5.5. Després de cada prova, el tribunal ha d'anunciar la realització de la següent mitjançant la pàgina web del Servei de Recursos Humans (PAS), l'adreça de la qual és: , amb una antelació mínima de 48 hores.
5.6. Si en qualsevol moment del procés selectiu el tribunal tinguera coneixement que alguna de les persones aspirants no posseeix la totalitat dels requisits exigits en aquesta convocatòria, prèvia audiència a la persona interessada, li ha de requerir que acredite els requisits esmentats. Si la persona no els acredita en el termini de 10 dies hàbils següents a la notificació del requeriment, el tribunal proposarà la seua exclusió de la prova, tot indicant les inexactituds o falsedats formulades per la persona aspirant a l'òrgan convocant, el qual, després de les verificacions oportunes, dictarà resolució motivada d'exclusió de l'esmentada persona de les proves selectives.
Sisena. Informació i publicitat dels actes del tribunal
6.1. Tota la informació que siga necessària comunicar a les persones aspirants, les llistes d'aprovats i aprovades de cadascun dels exercicis, la valoració dels mèrits i qualsevol altre anunci que el tribunal estime pertinent, s'ha de publicar al tauler d'anuncis del Servei de Recursos Humans (PAS) i en la pàgina web d'aquest servei, l'adreça de la qual és .
6.2. Acabades les proves i valorats els mèrits que integren el concurs oposició, el tribunal ha d'elaborar una llista amb el nom de la persona que ha superat aquest concurs oposició.
Si en l'elaboració d'aquestes llistes es produeix un empat entre la puntuació de les persones aprovades, l'ordre s'ha d'establir de la manera següent:
1r) Segons que siga la puntuació obtinguda en el segon exercici.
2n) Si continua l'empat, es dirimeix per la major puntuació obtinguda en el tercer exercici.
3r) Si encara persisteix l'empat, s'ha de tenir en compte la puntuació del primer exercici.
4t) Si tot i així es manté l'empat, aquest es dirimirà per sorteig.
6.3. Una vegada finalitzat el procés selectiu, es publicarà en el Diari Oficial de la Comunitat Valenciana (DOCV), per resolució del Rectorat, la llista definitiva amb el nom de la persona aprovada.
Setena. Presentació de documents
7.1. En el termini de 10 dies hàbils, comptadors de l'endemà de la publicació al Diari Oficial de la Comunitat Valenciana (DOCV) de la llista amb el nom de la persona aprovada, aquesta haurà de presentar al Servei de Recursos Humans (PAS) una fotocòpia compulsada del títol acadèmic exigit en la convocatòria.
7.2. La persona que haja aprovada, pel fet de tenir la condició de funcionari o funcionària de carrera d'aquesta Universitat, queda exempta d'acreditar documentalment la resta de les condicions generals exigibles per a l'ingrés a la funció pública, pel fet de tenir-los acreditats en nomenaments anteriors.
7.3. No presentar la documentació dins el termini fixat (excepte en els casos de força major) o presentar documents falsos, invalidarà els actes de l'aspirant i anul·larà els actes del tribunal relacionats amb l'aspirant, sense perjudici de les responsabilitats en què haja pogut incórrer.
Vuitena. Nomenament de funcionari o funcionària
Una vegada transcorregut el termini de presentació de la documentació especificada en la base 7 d'aquesta convocatòria, i després que haja estat verificada, el rector dictarà una resolució, que es publicarà en el Diari Oficial de la Comunitat Valenciana (DOCV), mitjançant la qual la persona que haja superat aquestes proves selectives serà nomenada funcionària de carrera.
Novena. Tribunal
9.1. La composició del tribunal qualificador d'aquestes proves s'ha d'ajustar al que es va aprovar per Acord de Consell de Govern d'aquesta Universitat (ACGUV 182/2007), de 31 d'octubre de 2007, «Composició de tribunals de les proves selectives per a l'accés a les diferents escales que conformen el personal d'administració i serveis d'aquesta Universitat», i que figura en l'annex III d'aquesta convocatòria.
La relació nominal de les persones que l'integren es farà pública en la mateixa resolució en què es publiquen les llistes definitives de persones admeses i excloses.
D'acord amb l'article 14 de la Constitució espanyola, el tribunal ha de vetllar pel compliment del principi d'igualtat d'oportunitats entre ambdós sexes.
9.2. La composició del tribunal s'ha d'ajustar al principi d'imparcialitat i professionalitat dels seus membres i la seua composició ha de tendir a la paritat entre homes i dones, en compliment del que estableix l'article 53 de la Llei Orgànica 3/2007, de 22 de març, per la Igualtat Efectiva d'Homes i Dones, l'article 60.1 de la Llei 7/2007, de 12 d'abril, de l'Estatut Bàsic de l'Empleat Públic, i l'Acord del Consell de Govern de la Universitat de València, d'1 de desembre de 2009 (ACGUV 204/2009), pel qual s'aprova el I Pla d'Igualtat de la Universitat de València.
9.3. El tribunal pot nomenar personal col·laborador, especialista i ajudant, que estarà sempre sota la seua direcció i control directes.
9.4. Les persones que componen el tribunal, i també el personal col·laborador, especialista i ajudant, s'han d'abstenir d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'opositors a proves selectives per al mateix cos o escala en els cinc anys anteriors a la publicació d'aquesta convocatòria.
La presidència pot sol·licitar a les persones que formen part del tribunal una declaració expressa de no trobar-se sotmeses a les circumstàncies previstes en els articles esmentats.
9.5. Convocats els membres per la presidència, el tribunal es constitueix amb l'assistència almenys de la majoria reglamentària dels seus membres, titulars o suplents. En aquesta sessió, el tribunal ha d'acordar totes les decisions que corresponguen per al correcte desenvolupament de les proves selectives.
Durant el procés selectiu, el tribunal ha de resoldre tots els dubtes que puguen sorgir sobre l'aplicació d'aquestes normes, i també el que s'haja de fer en els casos no previstos.
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
9.6. El tribunal ha d'adoptar les mesures necessàries perquè les persones aspirants amb discapacitat tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten, d'acord amb la base 3.8, s'han d'establir les adaptacions possibles de temps i mitjans.
9.7. Per a les comunicacions i la resta d'incidències, el tribunal té la seu al Rectorat de la Universitat de València (avinguda Blasco Ibáñez, 13, 46527 València).
9.8. Les persones que formen part del tribunal que actue en aquestes proves, han de tenir la categoria que per a aquests casos determine la legislació vigent.
9.9. En cap cas el tribunal no pot aprovar ni declarar que ha superat les proves selectives un nombre de persones superior al de llocs convocats. Qualsevol proposta d'aprovats que contravinga el que hi ha establert és nul·la de ple dret.
9.10. La presidència del tribunal ha d'adoptar les mesures oportunes per garantir que els exercicis de la fase d'oposició siguen corregits sense el coneixement de la identitat dels aspirants, en aquells exercicis que escaiga.
Deu. Informació sobre les dades recollides
10.1. Les dades subministrades per les persones interessades poden quedar incorporades en un fitxer automatitzat que constitueix la base de dades de personal o la base de dades de borsa de treball, de conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD).
10.2. El fitxer queda sota la responsabilitat de la Secretaria General de la UVEG (avinguda Blasco Ibáñez, núm. 13, 46407 València).
10.3. La informació obtinguda serà processada exclusivament per a la gestió de personal.
10.4. Les dades de caràcter personal seran tractades amb el grau de protecció que estableix el Reial Decret 1720/2007, de 21 de desembre, pel qual s'aprova el Reglament que Desplega la Llei Orgànica 15/1999, de 13 de desembre, de Protecció de Dades de Caràcter Personal, i s'han d'adoptar les mesures de seguretat necessàries per garantir la confidencialitat i la integritat de la informació.
10.5. Les persones interessades poden exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València (avinguda Blasco Ibáñez, núm. 13, nivell 1, 46168 València).
Onze. Recursos
Contra aquesta resolució, que exhaureix la via administrativa, es pot interposar recurs de reposició dins del termini d'un mes comptador a partir de l'endemà de la seua publicació, davant el mateix òrgan que la va dictar, o recurs contenciós administratiu, davant els òrgans de la jurisdicció contenciosa administrativa de la Comunitat Valenciana, dins del termini de dos mesos comptadors a partir de l'endemà de la seua publicació en el Diari Oficial de la Comunitat Valenciana (DOCV).
Contra els actes del tribunal es pot interposar recurs d'alçada d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els recursos contenciosos administratius que s'interposen contra aquesta resolució, s'anunciaran al Diari Oficial de la Comunitat Valenciana (DOCV), a l'efecte d'emplaçament a les possibles persones interessades.
València, 28 d'octubre de 2011.- El rector, p. d. (DOCV 10.06.2011). El gerent: Joan E. Oltra i Vidal.
ANNEX I
SISTEMA SELECTIU
Amb anterioritat a l'inici del procés selectiu, qui no estiguen en possessió de la certificació del coneixement de valencià nivell C1, hauran de realitzar una prova de coneixements de la llengua oral i escrita equivalent a aquest nivell. El resultat de la mateixa serà apte o no apte. Superada la prova els i les aspirants podran començar el procés selectiu i se'ls considerarà en possessió de l'acreditació suficient del nivell de valencià exigit.
El sistema selectiu es realitzarà en dues fases: oposició i concurs.
Fase d'oposició: consta de tres exercicis, els dos primers obligatoris i eliminatoris.
Primer exercici. Consistirà en desenvolupar per escrit un tema elegit entre tres dels que propose el tribunal, que seran extrets a l'atzar entre els que configuren l'annex II de la convocatòria.
La duració de l'exercici la fixarà el tribunal i no podrà ser superior a dues hores. Una vegada finalitzada la prova, l'exercici s'ha d'introduir en un sobre que cal tancar i que quedarà sota la custòdia del tribunal, el qual en un cridament únic convocarà els i les opositores per a la lectura. El lloc, la data i l'hora de la lectura de l'exercici serà anunciat pel tribunal amb suficient antelació.
La valoració d'aquest exercici és de 0 a 10 punts. Per aprovar-lo, cal obtenir-hi almenys 5 punts.
Segon exercici. Consisteix en resoldre per escrit dos supòsits pràctics triats entre 3 dels proposats pel tribunal i relacionats amb les matèries que figuren en el temari (annex II de la convocatòria).
La valoració total d'aquest exercici és de 0 a 10 punts. Cada supòsit serà valorat de 0 a 5 punts, i per aprovar-lo, cal obtenir-hi almenys 5 punts amb la suma d'ambdós i no haver estat qualificat amb 0 punts en cap dels dos supòsits.
La durada de l'exercici serà anunciada pel tribunal amb prou antelació i dependrà del seu contingut.
Tercer exercici. Voluntari i de mèrits. Consta de dues parts: una voluntària i altra obligatòria. Les persones que sol·liciten la realització d'aquest exercici hauran de desenvolupar necessàriament la part obligatòria.
Primera part, voluntària: té per objecte valorar el coneixement d'una llengua comunitària, segons l'opció manifestada per la persona interessada en l'imprès de sol·licitud de participació en les proves selectives.
Segona part, obligatòria. Té per objecte realitzar una entrevista basada en una memòria que haurà de presentar l'opositor o l'opositora sobre el funcionament d'un servei de la Universitat de València, relacionada amb l'àrea professional de la plaça convocada. Aquesta memòria no podrà superar els 15 fulls.
La valoració total de l'exercici serà de 5 punts. La primera part es valorarà de 0 a 3,5 punts i la segona, de 0 a 1,5 punts.
Finalitzats els exercicis obligatoris de l'oposició, el tribunal obrirà un termini de 10 dies hàbils per a la presentació de la documentació acreditativa per a la fase de concurs.
Fase de concurs. Es valoraran els mèrits del currículum dels i les aspirants d'acord amb el barem que figura a continuació. La puntuació obtinguda en la fase de concurs es sumarà a l'obtinguda en la fase d'oposició per a elaborar l'ordre definitiu de les persones aprovades.
A continuació, s'elaborarà una llista amb el nom de la persona aprovada que obté la plaça ofertada.
Barem
Es valoraran els mèrits següents:
a) Antiguitat. Es valorarà tot el temps de serveis reconeguts a l'empara de la Llei 70/1978, segons la fórmula següent: 4 log(1+nre. anys)/log(31). El temps màxim que es valorarà serà el període de 30 anys i no es tindran en consideració fraccions inferiors a l'any.
b) Treball desenvolupat. E valorarà el grau consolidat que les i els aspirants tinguen en el moment de finalitzar el termini de presentació de sol·licituds. Fins a un màxim d'1 punt, el nivell del grup que promociona i 0,5 punts el nivell inferior.
A les persones que es troben en situació d'excedència per cura de fills o filles se'ls valorarà el grau personal que tinguen consolidat. S'aplicarà aquesta mateixa norma a totes les persones que estiguen en situació de reserva del lloc de treball.
A les persones excedents voluntaris se'ls valorarà el grau personal que tingueren consolidat en el moment de sol·licitar l'excedència.
c) Titulació acadèmica. Es valoraran les titulacions acadèmiques acreditades per les i els aspirants que siguen superiors a les que s'exigeixen per a accedir al grup a què pertanyen les places ofertades. La valoració màxima per aquest concepte serà 1 punt.
d) Cursos de formació. En aquest apartat es valoraran els cursos de formació organitzats per la Universitat de València o organismes oficials reconeguts en matèria de formació de funcionaris o que hagen estat convalidats pel Servei de Formació Permanent de la Universitat de València. En cap cas es puntuaran en aquest apartat els cursos de coneixement de valencià i d'idiomes, i es limitarà als que estiguen previstos en els epígrafs de formació en el barem general d'aplicació als concursos de mèrits per a la provisió de llocs de treball, aprovat per la Junta de Govern de 22 d'octubre de 1991.
La valoració màxima per aquest concepte serà 1 punt. Es puntuarà d'acord amb l'escala següent:
- Cursos entre 15 i 30 hores: 0,10 punts.
- Cursos entre 31 i 50 hores: 0,20 punts.
- Cursos de 51 i més hores: 0,30 punts.
e) Coneixement de valencià. En aquest apartat es valoraran els cursos de valencià organitzats per la Universitat o organismes oficials reconeguts en la matèria pel Servei de Política Lingüística de la Universitat de València.
La valoració màxima per aquest concepte serà 1 punt. Es puntuarà d'acord amb l'escala següent:
- Nivell C2: 1 punt.
- Nivell C1: 0,75 punts.
- Nivell B2: 0,50 punts.
- Nivell B1: 0,25 punts.
ANNEX II
Temari
1. La imatge digital. Característiques. Obtenció d'imatges digitals. Mapes de bits. Imatges vectorials. Aplicacions i formats vectorials. Conversió entre imatges rasteritzades i vectorials. Resolució de la grandària de la imatge. Profunditat de píxel. Profunditat de bit. Marge dinàmic. Contrast.
2. Dispositius de captura d'imatges fixes. Sensor CMOS. Sensor CCD. Terminologia tècnica dels dispositius: emmascarament, interpolació, saturació de blancs (blooming), gamma, modes de color i sensibilitat a la llum (graduació ISO). Classificació de perifèrics.
3. L'escàner. Programari de conversió. Tipologia d'escàners. Resolució òptica. Resolució interpolada. Resolució d'escanejat. Escala de resolució i escalat. Màxima densitat òptica. Profunditat de color.
4. La càmera fotogràfica. Tipus i mesures del sensor. Soroll. Megapíxels. Targetes de memòria. Tipologies de càmera. Accessoris. L'exposició en la càmera digital. Ajustos de la càmera digital. Bràqueting i HDR.
5. La impressora. Mètodes d'impressió. Impressores làser. Impressores d'injecció de tinta. Eixida d'imatges digitals: guardar i identificar imatges. Preparació d'imatges i eixides a paper.
6. Gestió del color en fotografia digital i configuració del sistema. Monitors de tub catòdic (CRT) i LCD. Targeta gràfica. Calibratge i perfil del monitor. Ajustos inicials. Adobe Gamma. El colorímetre. Equipament perifèric.
7. L'estudi fotogràfic. Estructura bàsica. Sistemes d'il·luminació. El mesurament de la llum. El fotòmetre. El flaix i la sincronització. Tipologia d'il·luminants. Pantalles. Càmeres i accessoris d'estudi. Disposició de la llum.
8. Formats d'imatge fotogràfica. Formats d'arxiu. Ajustos generals en TIFF i en JPEG: anàlisi de l'histograma, ajustos de lluminositat, ajustos del to i la saturació, reducció del soroll. El negatiu digital DNG. Ajustos d'imatges en RAW.
9. L'edició d'imatges: Adobe Photoshop CS. Àrea de treball: eines i paletes. Correccions generals. Seleccions. Capes. Màscares. Canals. Efectes.
10. Emmagatzematge i organització d'imatges: Brigde. Configuració de l'àrea de treball. Carpetes. Metadades. Miniatures. Filtres. Recerca i visionament d'imatges digitals.
11. El mòdul de revelatge: càmera RAW. Morfologia de l'histograma. Revelatge bàsic. Revelatge avançat. Ajustos de la imatge. Menús. Eixida i formats.
12. Processament i sistema d'administració de bases de dades: Lightroom. Les interfícies de Lightroom. Importar. Administració de la biblioteca. Mòdul Develop. Projecció d'imatges. Impressió. Galeries per a la web.
13. L'espectre radioelèctric i les energies electromagnètiques. Característiques i propietats comunes de les energies de l'espectre. Longitud d'ona. L'espectre electromagnètic. L'espectre visible. Distribució de l'espectre radioelèctric per a la transmissió i recepció de les imatges en TV digital. Gestió de l'espai radioelèctric.
14. La transmissió i la recepció radiofònica. Naturalesa del so. Característiques objectives i subjectives del so. Intensitat i nivell del so. Freqüències. Propagació del so. Reflexió, refracció, absorció i difracció del so.
15. La radiodifusió digital. Sistema Radio Data. La digitalització de la AM. Tecnologia IBOC. La ràdio en Internet.
16. La transmissió i la recepció televisiva. La transmissió analògica. Característiques tècniques de la formació de la imatge televisiva analògica. Formes de transmissió del senyal. Sistema DVB.
17. Convergència tecnològica, estàndards i interoperabilitat. Sistema intermediari MHP. Tipologia de la recepció. Sistemes d'accés condicional. Les API.
18. La TV analògica. El senyal de vídeo. L'exploració entrellaçada i el tub catòdic. Codificació del senyal. Transmissió de luminància i crominància. Fonaments de la TV en color. Sistemes de TV.
19. La TV digital. Analògic vs. digital. Conceptes del sistema digital. L'exploració progressiva. Digitalització del senyal analògic. Formats de codificació. Resolució. Compressió, redundància i entropia. La codificació MPEG. Eines de navegació. Avantatges tècnics de la TDT, el satèl·lit i per cable.
20. La TV d'alta definició. Antecedents i situació actual. Imatge, cadència de la imatge i exploració de la pantalla. El so, estàndards. TVAD.
21. La TV interactiva. Antecedents de la TV-i i la situació actual. Principis de la TV-i. Xarxes de difusió. Ofertes, productes i serveis. T-commerce, TV-i i Internet. Graus d'interactivitat.
22. Les càmeres de TV. Objectius. Exposició i registre de la imatge. Control dels sistemes òptics. Sistemes electrònics: dispositius de transferència de càrrega. Ajustos del color. Morfologia de la càmera de TV i controls.
23. La càmera de TV en l'entorn digital. Formats digitals per a la TV. La càmera de cinema digital. Suports de càmeres de TV. Accessoris.
24. El magnetoscopi. La cinta de vídeo i l'enregistrament magnètic. Mètodes d'enregistrament analògic. Pista de control i codi de temps. Formats analògics. Mètodes d'enregistrament digital. Formats digitals domèstics, professionals/industrials i broadcast. Dispositius i suports digitals d'emmagatzematge del senyal.
25. Monitoratge del senyal i de la imatge. Monitors i receptors de TV, particularitats i diferències. Monitoratge professional. Noves tecnologies en monitoratge. El monitor en forma d'ona. El vectoscopi.
26. L'estudi de la TV. L'estructura bàsica. Mitjans tècnics. El control de realització. El plató. Sales de postproducció. Control de continuïtat. Incrustació (croma key) i escenografia virtual. La il·luminació, tipologia i funció dels punts de llum.
27. La producció en exteriors. Cobertura electrònica de notícies (ENG). Producció electrònica lleugera (PEL). Producció electrònica en exteriors (EFP). Recursos humans i equips tècnics.
28. Postproducció digital integrada. Edició lineal o analògica vs. edició no lineal o digital. Composició. Grafisme. Sonorització. Equipament tècnic i aplicacions informàtiques principals de postproducció integrada.
29. Registre del so. Els micròfons, conceptes tècnics. Tipologia i particularitats dels micròfons. Accessoris. Enregistrament mecànic. Enregistrament magnètic. Enregistrament òptic.
30. La digitalització del so. Dispositius d'enregistrament i producció digital del so. El so digital. El disc compacte. El minidisc. El disc versàtil digital d'àudio. El súper àudio CD. Formats de digitalització de l'àudio.
31. L'estudi de ràdio. Estructura bàsica. Locutoris. Control de realització. La taula de mescles. L'amplificador. L'equalitzador. Equips de mesura. Cables i connectors.
32. Sistemes digitals d'edició del so. Sistemes de compressió. Tecnologia MIDI. L'edició no lineal d'àudio. Aplicacions informàtiques.
33. Tecnologies multimèdia. Suports físics. Suports virtuals. Tipologia dels productes multimèdia en l'espai de les indústries culturals: jocs interactius, materials didàctics i de difusió del coneixement, TV-i, llibres electrònics.
34. Sistema operatiu Microsoft Windows. Història. Aplicacions. Reproductor de Windows Media. Windows Media Center. Particularitats del sistema.
35. Sistema operatiu Mac OS X Leopard. Requeriments bàsics del sistema. Finder. Safari. iTunes. iPhoto. iMovie. iDVD.
36. Sistema operatiu Linux. Característiques del sistema. Distribucions. Estructura d'arxius. Multiusuari. Avantatges del programari lliure. Aplicacions. Linux a les aules i els entorns educatius. Linux i Internet.
37. Aplicacions informàtiques principals per a la producció de continguts multimèdia en l'àmbit educatiu universitari. Tractament de text. Bases de dades. Presentacions. Edició de vídeo. Edició d'àudio. Disseny gràfic.
38. Tecnologia educativa aplicada a la docència, la recerca i la difusió del coneixement universitari. Fonaments i conceptes de la informàtica aplicada. Història de l'ordinador. Equipaments centrals i perifèrics en la docència. La convergència tecnològica en els àmbits de la universitat. Possibilitats i nous contextos: la videoconferència.
39. Internet. Història. Fonaments d'Internet. Estructura i adreces TCP/IP. Sistema de noms de domini (domain name system). Principis generals de funcionament. Infraestructures i accessos. Xarxes d'accés: XTC, XDSI i ADSL.
40. Internet: recursos i serveis. El correu electrònic. Notícies. FTP. Anelles de webs (webrings). Recerca d'informació. Comerç electrònic, negoci electrònic (e-business) i aprenentatge electrònic (e-learning). Convergència de tecnologies en Internet. Noves formes de comunicació audiovisual: la TV en línia.
ANNEX III
Tribunal
Segons l'Acord del Consell de Govern de la Universitat de València 182/2007, la composició del tribunal per a aquestes proves selectives és la següent:
Presidència: nomenada pel rector o rectora entre el personal de la comunitat universitària del mateix grup o superior.
Vocals:
- 2 persones nomenades pel rector o rectora, del mateix grup d'administració i de la mateixa escala o superior.
- 1 persona elegida per sorteig entre el personal del mateix grup d'administració i del mateix cos o escala, o superior.
- 1 persona d'una altra administració pública, del mateix grup d'administració i del mateix cos o escala, o superior.
Tots els components del tribunal tenen veu i vot.
El tribunal suplent ha de tenir la mateixa estructura.ANNEX V
MESURES D'ADAPTACIÓ
Les mesures d'adaptació que poden sol·licitar les persones amb discapacitat son les següents:
1. Eliminació de barreres arquitectòniques i taula adaptada a cadira de rodes.
2. Ampliació del temps de durada de l'exercici.
3. Augment de l'amplitud dels caràcters de l'examen, per dificultat de visió.
4. Necessitat d'intèrpret per causa de sordesa.
5. Sistema braille d'escriptura.
6. Altres. En cas que l'adaptació requerida no figure entre les previstes, indiqueu-ho en un full complementari.